**Smradi**

(The Bad Guys)

**Premiéra: 28. 4. 2022**

UIP - Universal, USA, 2022

**Réžia:** Pierre Perifel

**Scenár:** Etan Cohen, Hilary Winston

**Hudba:** Daniel Pemberton

**Hrajú (v slovenskom znení):** Peter Sklár, Martin Kaprálik, Daniel Ratimorský, David Hartl, Zuzana Porubjaková, Henrich Platek, Táňa Pauhofová, Gabriela Dzuriková, Lenka Prokopová

**Robiť dobré skutky môže byť niekedy poriadna drina. Obzvlášť, keď vás celý svet považuje za prvotriednych podvodníkov. Animovaná komédia Smradi z legendárneho štúdia DreamWorks Animation dokazuje, že aj v na prvý pohľad nebezpečnom tvorovi sa môže skrývať dobré srdce.**

Máloktorí hrdinovia majú takú zlú povesť ako Vlk, Had, Tarantula, Piraňa a Žralok. Títo vyvrheli sa tak dlho hľadali, až sa našli a dali dokopy. Spáchať dokonalý zločin je pre nich rovnako prirodzené , ako si v nedeľu popoludní vyraziť na zmrzlinu.

Mozgom tejto partičky je Vlk, Had má na starosti otváranie trezorov, Tarantula je skúsená hackerka, Žralok sa vie skvele maskovať a Piraňa je bitkárka, ktorá svojich kamošov ochráni päsťami v každej situácii. Počas rokov strávených lúpežami rôzneho druhu získali dojem, že sú nedotknuteľní a nepolapiteľní. Lenže aj pre nich bude nakoniec platiť, že tak dlho sa do sejfu chodí pre diamanty, až sa zámok zacvakne. Konkrétne máme na mysli zámok na policajnej cele. Aj v tejto nepríjemnej situácii má však pätica podfukárov šťastia v nešťastí. Do života im vstúpi profesor Marmeláda (morča a predovšetkým dobrák telom a dušou), ktorý má ambiciózny plán - prevychovať ich na poctivých občanov. Všetci členovia gangu súhlasia, pretože je to vstupenka na slobodu. Ich plán počíta s tým, že na oko budú sekať latinu a poslúchať, ale pri prvej príležitosti sa vyparia. Lenže už prvých pár dobrých skutkov vedie k nečakanému zisteniu, že byť dobrý je vlastne fajn. Čo si s tým počať? A ako sa majú zachovať, keď uvoľnený trón pre najväčšieho záporáka zaberie niekto iný? Budú s ním zaobchádzať v rukavičkách, alebo si to s ním vybavia ručne?

Smradi sú adaptáciou populárnej rovnomennej komiksovej série spisovateľa Aarona Blabeyho, ktorý sa ako producent snažil predovšetkým o to, aby film mal rovnako ako jeho knižky ľahko podvratný tón. „*Jednoducho povedané, chcel som, aby Smradi boli ako od Tarantina, ale pre deti. A myslím, že sa nám podarilo nájsť presne to miesto, kde si deti budú užívať dobrodružnú akčnú jazdu a ich rodičia sa budú skvele baviť pri nadstavbe, ktorá je určená predovšetkým pre nich,“* hovorí Aaron Blabey**.**

Prístupnosť: bez obmedzenia

Žáner: animovaná komédia

Verzie: slovenský dabing

Stopáž: 100 min

Formát: 2D DCP, zvuk 5.1

Monopol do: 14. 4. 2025